Kommissionens forordning (EF) nr. 1077/2000

af 22. maj 2000

om fastsættelse af visse vejledende mængder og individuelle lofter for udstedelse af importlicenser for bananer i Fællesskabet i tredje kvartal af 2000 i forbindelse med toldkontingenterne og mængden af traditionelle AVS-bananer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2), særlig artikel 20, og

ud fra følgende betragtninger:

(1) I artikel 14, stk. 1, i Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), ændret ved forordning (EF) nr. 756/1999(4), er det fastsat, at der kan fastsættes en vejledende mængde, der udtrykkes ved en fast procentdel af de mængder, der er disponible for hver af de i bilag I nævnte oprindelser, for udstedelsen af importlicenser for hvert af de tre første kvartaler i året.

(2) En gennemgang af oplysningerne dels om de mængder bananer, der blev markedsført i Fællesskabet i 1999, især de faktiske indførsler i tredje kvartal, dels om den forventede forsyning og det forventede forbrug på fællesskabsmarkedet i samme tredje kvartal af 2000 viser, at det med henblik på en tilfredsstillende forsyning af hele Fællesskabet er nødvendigt at fastsætte en vejledende mængde for hver af de oprindelser, der er nævnt i bilag I til forordning (EF) nr. 2362/98, på 25 % af den mængde, der er tildelt dem.

(3) På grundlag af de samme oplysninger bør den maksimale mængde, som hver erhvervsdrivende kan indgive licensansøgninger for i tredje kvartal af 2000, fastsættes med henblik på anvendelsen af artikel 14, stk. 2, i forordning (EF) nr. 2362/98.

(4) Det bør erindres, at i henhold til artikel 1 i Kommissionens forordning (EF) nr. 250/2000 af 1. februar 2000 om indførsel af bananer som led i toldkontingenterne og traditionelle AVS-bananer og om fastsættelse af vejledende mængder for andet kvartal af 2000(5) fastlægges den maksimale mængde, som en traditionel erhvervsdrivende, der blev registreret i 1999, kan indgive ansøgninger om importlicenser for, for et givet kvartal i 2000, på grundlag af den referencemængde, som de nationale myndigheder fastlagde og meddelte ham for 1999. For en nytilkommen erhvervsdrivende fastlægges denne maksimale mængde ved anvendelse af procentsatsen for den årlige tildeling, som de nationale myndigheder fastlagde efter bilaget til Kommissionens forordning (EF) nr. 440/2000(6) og meddelte hver berørt erhvervsdrivende.

(5) Bestemmelserne i nærværende forordning bør straks træde i kraft inden begyndelsen af perioden for indgivelse af licensansøgninger for tredje kvartal af 2000.

(6) Bestemmelserne i nærværende forordning vedtages for at sikre, at markedet fortsat kan forsynes i tredje kvartal af 2000, og at samhandelen med leverandørlandene kan videreføres, men bestemmelserne foregriber ikke eventuelle foranstaltninger, som enten Rådet eller Kommissionen senere måtte vedtage med henblik på at overholde de internationale forpligtelser, som EF har indgået i forbindelse med Verdenshandelsorganisationen (WTO), og de erhvervsdrivende kan ikke påberåbe sig disse bestemmelser som grundlag for berettigede forventninger om en forlængelse af importordningen.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

Den vejledende mængde i artikel 14, stk. 1, i forordning (EF) nr. 2362/98 for indførsel af bananer i forbindelse med toldkontingenterne og mængden af traditionelle AVS-bananer som fastsat i artikel 18 og 19 i forordning (EØF) nr. 404/93 fastsættes for tredje kvartal af 2000 til 25 % af de mængder, der er fastsat for hver af de oprindelser, der er nævnt i bilag I til forordning (EF) nr. 2362/98.

Artikel 2

1. Den mængde, der er tilladt for hver traditionel erhvervsdrivende, og som er omhandlet i artikel 14, stk. 2, i forordning (EF) nr. 2362/98, fastsættes for tredje kvartal af 2000 til 26 % af den referencemængde, som de nationale myndigheder fastlagde og meddelte ham for 1999 efter artikel 6, stk. 4, i ovennævnte forordning.

2. Den mængde, der er tilladt for hver nytilkommen erhvervsdrivende, og som er omhandlet i artikel 14, stk. 2, i forordning (EF) nr. 2362/98, fastsættes for tredje kvartal af 2000 til 26 % af den mængde, der blev fastlagt og meddelt ham efter artikel 2, stk. 7, i forordning (EF) nr. 250/2000.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. maj 2000.

På Kommissionens vegne

Franz Fischler

Medlem af Kommissionen

(1) EFT L 47 af 25.2.1993, s. 1.

(2) EFT L 160 af 26.6.1999, s. 80.

(3) EFT L 293 af 31.10.1998, s. 32.

(4) EFT L 98 af 13.4.1999, s. 10.

(5) EFT L 26 af 2.2.2000, s. 6.

(6) EFT L 54 af 26.2.2000, s. 27.